कलमाडी आठ दिन के सीबीआई रिमांड पर  
कॉमनवेल्थ गेम्स घोटाले में गिरफ्तार किए गए सुरेश कलमाडी को पटियाला हाउस कोर्ट ने 8 दिन के सीबीआई रिमांड पर भेजने का फैसला सुनाया।
कॉमनवेल्थ गेम्स घोटाले में गिरफ्तार किए गए सुरेश कलमाडी को पटियाला हाउस कोर्ट ने 8 दिन के सीबीआई रिमांड पर भेजने का फैसला सुनाया। इससे पहले, सीबीआई की टीम जब कलमाडी को पटियाला हाउस कोर्ट में पेशी के लिए लेकर जा रही थी, उसी वक्त कोर्ट परिसर के बाहर एक शख्स ने अपनी चप्पल उतारकर कलमाडी पर फेंक दी।  इस शख्स का नाम कपिल शर्मा है और ये शख्स मध्य प्रदेश के ग्वालियर का रहने वाला है। चप्पल फेंकने वाले शख्स को पुलिस ने हिरासत में ले लिया। कॉमनवेल्थ आयोजन समिति के अध्यक्ष रहे सुरेश कलमाडी को सीबीआई ने सोमवार को गिरफ्तार किया था और आज उन्हें पेशी के लिए पटियाला हाउस कोर्ट में ले जाया गया।इससे पहले, कलमाडी रात भर सीबीआई के लॉक अप में रहे। रात के खाने में उन्हें दाल−रोटी और सब्जी दी गई। हालांकि दिन का खाना घर से आया था। कलमाडी सीबीआई मुख्यालय की नई बिल्डिंग के लॉक अप में ही सोए। खास बात यह है कि वह इस नए लॉक−अप में पहुंचने वाले पहले आरोपी हैं।  कलमाडी पर भ्रष्टाचार और साजिश का मामला दर्ज किया गया है। सीबीआई की मानें तो उनके पास सुरेश कलमाडी के खिलाफ पुख्ता सबूत हैं। वहीं गिरफ्तारी के बाद सुरेश कलमाडी को कांग्रेस ने भी पार्टी से सस्पेंड कर दिया था।